Document ID: /roh_data/filtered/fineweb-2-filterrobots_roh.jsonl.gz/10634

in remis sco finiziun
Al davos giug dalla runda d’atun retscheiva Trun/Rabius a Pustget la squadra da Tusaun-Cazas. Omisduas equipas san cun ina victoria aunc far il segl sin il 4. rang ella tabella. Malgrad l’aura bruta da november sa Trun/Rabius inaga dapli sefidar sil sustegn da ses fideivels fans, respect a tuttas ed a tuts che han anflau quei di la via ord casa. Persuenter vegnan ei era remunerai cun ina dallas meglieras prestaziuns dil CBTR avon pausa. L’equipa da casa controllescha clar la partida. Ella 26. minuta va Trun/Rabius fadegiau en avantatg. Gianin Derungs ha inaga dapli il nas fin d’in attaccader e nezegia ina malsegirtad dil goli da Tusaun. Paucas minutas pli tard aulza Ramon Orlik il resultat suenter ina situaziun da standard, aschia che Trun/Rabius va cun igl avantatg solid da 2:0 ellas gardarobas cauldas.
Tusaun-Cazas vegn suenter pausa pli ferm ô dalla cabina, denton vinavon senza occasiuns malsegiras. Tochen ella 61. minuta; suenter ina corna sesenta negin responsabels per Nico Bundi e lez ha sempel da marcar igl emprem gol pils hosps. Quei gol vess buc stuiu esser. Trun/Rabius havess giu avunda caschuns da procurcar per il 3:0, mo lai vegnir aschia igl adversari anavos el giug. Quei gol aulza aunc inaga la cadenza dalla partida. 10 minutas avon la fin metscha Gianni Schweigl dalla defensiun. Igl emprem siet vegn Mauricio Cathomas aunc da tener, il secund va denton ella reit per il 2:2. Paucas minutas avon la fin vegn il CBTR aunc inaga tier ina schanzuna, mo il plaz ei capeivlamein leischens ed igl attaccader seleischna gest el falliu mument.
Cun quei resta ei tier il 2:2. Cun in plaz amiez la tabella sa Trun/Rabius segir mirar anavos sin ina mesa sesiun gartegiada. Dapi tschun giugs ha l’equipa dalla Cadi buc spiars, il punct culminont ei segir la victoria encunter il capogruppa Bogn Ragaz. La collaboraziun cun Danis-Tavanasa ha fitgau pei e la qualitad dall’equipa per la 3. ligia ei absolut dentuorn.
Continue Reading
pola fiera trun/rabius ô dil cup grischun
Mintgaton sa ei ir spert. Na, jeu manegel buc il comeback da Thomas Gottschalk e «Wetten Dass..?» mobein las midadas duront ina fin d’jamna da ballapei. Atgnamein havess Trun/Rabius giu da giugar la sonda campiunadi a casa encunter Tusaun-Cazas, mo cunquei ch’il plaz a Pustget ei cuvretgs cun neiv ei quella partida vegnida stuschada per ina jamna. E cunquei che Puschlav ha medemamein buc saviu giugar a Tinizong lur giug da campiunadi han las duas equipas fatg il meglier ordlunder e priu avon la partida dil ¼-final dil Cup grischun. Aschia che Trun/Rabius ha astgau serender la dumengia viers Brusio. Tut quella fuola ha crei jeu buc fatg bein all’equipa dalla Cadi, numnadamein era ei buc giugau 10 minutas che Nicola Pola haveva gia sittau dus gols per Puschlav. Silsuenter anfla Trun/Rabius finalmein ella partida, mo gest ella megliera fasa dils hosps fa Pola siu tierz gol. E cuort suenter aulza Fontana schizun sin 4:0. Buc giugau 30 minutas e gia ei la partida ton sco decidida. Quei haveva Trun/Rabius priu avon auter. Suenter pausa emprova il CBTR da far baul il gol mo in siet da dumengias da Alessandro De Campo rumpa quella aspiraziun. Silsuenter vegn Trun/Rabius tuttina aunc tier bunas schanzas e dus gols entras Silvan Muoth e Gianin Derungs, mo per dapli tonscha ei buc quei di a Brusio. Sco tal ei quei giug segir ina gronda trumpada per Trun/Rabius, mo memia gronds fastitgs vegn el era buc a schar.
Continue Reading
bènaltè! 2021
Punctualmein sill'entschatta dalla nova sesiun da ballapei astgein nus tener enta maun – ni sil admirar en fuorma digitala sin tablets, computers, smartphones etc. – la sisavla ediziun dil «bènaltè!». Questa ediziun sefatschenta oravontut culla collaboraziun dils dus anteriurs rivals – il CB Trun/Rabius e l'US Danis-Tavanasa – e siu futur.
Secapescha vegnan era nos juniors buca alla cuorta. Igl ei adina stau ina finamira da nossa redacziun d’era porscher als juniors, nies futur, spazi ed ina plattafuorma. Sco usitau vegn era il humor buc alla cuorta. Cun ina rubrica cun leghers maletgs vulein nus contonscher ils lecturs e las lecturas che legian meins bugen e prefereschan comics.
Malgrad che la sesiun 2020/2021 ei stada speciala, eisi era vegniu dau ballapei a Trun. Sil scalem da juniors ha la sesiun saviu vegnir menada atras pli u meins normal. Entginas equipas han era saviu festivar grond success. Per exempel han nos juniors C fatg il pass naven dalla 2. ella 1. classa da fermezia. Quella equipa vegn prida sut la marella in tec pli en detagl.
Nus sperein da saver svegliar vies interess, giavischein a vus bien divertiment culla lectura e selegrein da bunas discussiuns davart il CB Trun/Rabius. Manteni il humor e stei sauns!
Il «bènaltè!» 2021 en fuorma da PDF saveis vus telecargar cheu.